**Kasvatus-lehden toimitusneuvosto on valinnut Kasvatus-lehden v*uoden 2013 tiedeartikkeliksi***

**Saila Puolterin artikkelin ”Uskonto julkisessa tilassa: koulu yhteiskunnallisuuden näyttämönä” (Kasvatus 2/2013)**

Artikkelissa tarkastellaan koulua julkisena tilana ja uskonnollisia katsomuksia osana tätä julkista tilaa. Teksti rakentuu monipuolisille käsitteenmäärittelyille, jotka auttavat lukijaa tarkastelemaan aihetta kirjoittajan lähtökohdista. Artikkelin vahvana lähtökohtana on kolme tapausta, joita peilataan Euroopan neuvoston kirjallisiin kannanottoihin. Esimerkkitapauksissa tarkastellaan uskontoon liittyvän vaatetuksen käyttöä, risti-symbolin merkitystä ja suvivirttä osana suomalaista kevätjuhlaa.

Aihe soveltuu hyvin laajalle lukijakunnalle. Artikkeli on aiheeltaan ajankohtainen edelleen ja antaa aineksia ymmärtää vallitsevaa katsomuskeskustelua. Artikkelissa esitetty asetelma on mielenkiintoinen ja kolme yhteiskunnallisesti merkittävää tapausta avaavat aihetta kiinnostavasti. Tapausten analyysi nousee selkeästi tutkimukselliselle tasolle. Tärkeä näkökulma on julkisen ja yksityisen tarkastelu.

Artikkeli on mukavalla tavalla tutkimuksellisesti uskottavan argumentaation avulla ”kantaaottava” artikkeli. Se haastaa kirjoittajan miettimään omia asenteitaan ja suhtautumistaan. Tällainen lukijan ”mukaanveto” saa artikkelin jäämään mieleen.

Teksti on kokonaisuutena hyvin kirjoitettu: Se huomioi lukijan ja on persoonallista sekä sopivan popularisoitua. Tutkijanäänen käyttö tekee lukukokemuksesta mielekkään ja kiinnostavan, vaikka itse artikkeli liikkuu monella – ja paikoin käsitteellisesti hankalallakin – tasolla. Rakenteeltaan ja lähtökohdiltaan artikkeli ei ole tyypillisimmästä päästä, mutta kirjoittaja on onnistunut rakentamaan selkeästi etenevän, argumentoidun ja aihetta tieteellisesti käsittelevän kokonaisuuden.